
Dit artikel is in mierder Limburgse dialekte gesjreve. Perbeer estebleef waal mer ei dialek 
per alinea aan te hauwe. 


De volgende sectie van dit artikel is gesjreve in't Norbiks. 

't Limburgs (ouch waal: Lemburgs, Limburgsj of 
Limburgisj ) is d'r populaere naam vor 'n verzameling 
dialekte die in de dialektologie 't 
Zuidoosnederfrankisch geneumd werre. Me is ooch d'r 
term 'Limburgs' gaoe gebruke umdat de metste 
gebroekers van dis dialekte in eng van de beide 
Limburge wonne, mae't haat och luuj in Wallonie en 
Duutsjland die dis taal nog kalle. 't Limburgs is dus e 
diasysteem. 't Limburgs is ing vaan de winnige 
toeentale in Europa. 

In 1997 tekende de Hollendsje overheed't Europees 
handvest ter erkenning van Europese regionaal tale en 
erkende daomit't Limburgs in Nederland as Europese 
regionaal sjtreektaal. De Belzje overheed haat in 2001 
't Kaderverdraag inzake de besjerming van nationaal 
minderhede getekend. Vlaandere weigert dit verdraag 
te ratificere, oeedor 't Handvest ter erkenning van 
regionaal tale neet getekend kan werre en daorum 
besjteunt dis dialekte in Belsj Limburg nog neet officie 


Limburgs 


Inheimse name: 

Limburgs, plat 

Gekald in: 

Gooddeils Nederlands 
Limburg, 

Belsj Limburg, midde- 
Rienland, 

e paar dorper in Wallonie. 

Classificatie: 

Indo-Europees 

Germaans 

Wesgermaans 

Nederduuts 

Nederfrankisch 

Zuidoosnederfrankisch 

Limburgs 

Aantal sjpraekers: 

ca. 1,6 miljoen 

Conservatiegraod: 

Nederland: neet bedreig 
Belsj en Duitsland: 
bedreig 

Officieel taal: 

Erkinning in Nederland 

ISO-639-code: 

li, lim, lim 


Inhawd 

Verspreiing 

Kinmerke 

Taolhistorie 

(Neder-)Frankisch 
Ingweoons 
De Kolse expansie 
De Braobantse expansie 

De Waolse Expansie 
Allewijle invlooje 
Dialekte 

Gebruuk: taolverlees en -behaajd 





Gevolge van de installatie van de Raod veur't Limburgs 

Zeve belangrieke dialekregio's 

De versjillende Limburgse dialekte binne dees encyclopedie en de sjpelling 
Limburgse literatuur 

Invloed van de Sjtaotskoele 
Rudimente van naamvalle in't Limburgs 
Vootnoot 
References 
Extern links 


Ota lVO l*. XCw 


Verspreiing 



De volgende sectie van dit artikel is gesjreve in't Mestreechs. 

't Woord Limburgs kin op twie maniere gedefinieerd weure: es 
sumpelweg alle dialekte die in Belsj en Hollands Limburg gesproke 
weure, en es 'n taolkundege einheid. Umtot't Lemburgs allewijl es 
streiktaol erkind weurt, is 't notteg um die taol taolkundig aof te 
bakene 1 . Boe de grens ligk is nog e bitteke umstreje: vreuger woort 
ze getrokke met de Uerdinger Linie en de Benrather Linie, 't gebeed 
dos, boe-in me ich maak zeet veur ik maak of ich mach(e). Dat zouw 

evels beteikene tot't Venloos en't Kirchraodsj bei neet tot't Limburgs hure. Allewijl weurt es belangriekste 
kinmerk't gebroek vaan sleep- en stoottoon gezeen, en wel't gebroek vaan de sleeptoon veur de vaan 
oorsproonk lenger en stoottoon veur de vaan oorsprong korter syllabes. De twiede grens is daan de 
Benrather Linie, dee 't tonaliteitsgebeed in e noordwestelik deil, 't Limburgs, en e zuidoostelik deil, 't 
Ripuarisch, verdeilt. 


Het Limburgse taalgebied incl. 
Noord-Limburgs met Venlo en Oost- 
Bergisch 


Zelfs de tonaliteitslien es wes- en noordgrens vaan't Limburgs werp probleme op: bekaans ummer gief't 
boete dit gebeed nog dialekte die wel't versjel tosse de twei toene kinne, meh die neet in oppositie gebruke. 
Zoe weurt in't Venrojs, 't Lommels, en't Sintruins wel "gezonge", meh trif me gein waord aon die met 
beholp vaan de toene oeterein gehawwe weure. Ouch beveent ziech te zuie vaan Mestreech e gebeed 
zoonder tonaliteit. 


Meistal helt de besjrieving vaan't Limburgs bij de Duitse grens op, behave de Zelfkant, e gebeedsje tot e 
hepske oet Nederland vormp en inkel jaore bij Nederland heet gehuurd. Toch geit't Limburgs wied in 
Duitsland door, tot euver de Rien, woe me vaan Bergisch sprik. Dees variante zien allein met e weineg 
routine es Limburgs te herkinne. 

Soms nump me ouch de mier noordelike dialekte met (wie't Venrojs), meh die zien in essentie Braobants. 
Wel kinne de Piellandse en Genneperlandse dialekte zuidoostelike kinmerke wie versjeie saorte umlaut. De 
dialekte vaan de dorper oet de Braobantse gemeinte Kranedonk hure weer wel tot't Limburgs. 

't Weste vaan Belsj Limburg is 'n kwestie apaart. In de noordwestelike gemeintes Lommel, Ham en De Loei 
weure dialekte gesproke die zoe good wie gans Braobants zien: 't Eineg Limburgs kinmerk wat ze hobbe is 
de umlaut in diminutieve. 't Zuidweste, Sintruin en umgeving, ligk wel boete de tonaliteitsgrens meh binne 
de Uerdinger Linie. Bovedeen ligk dit gebeed t'n ooste vaan de Getelien: 'n bundeling vaan klein isogloskes, 
die door hun groete aontal same belaangriek zien. Deze grens vormp veur vaol lui e deil vaan de wesgrens. 't 
Ooste vaan Vlaoms-Braobant, Tiene en umgeving, teslotte ligk te weste vaan die Getelien meh t'n ooste 
vaan de Uerdinger Linie. 



































Ouch weure de Ripuarische dialekte in't uterste zuidooste vaan Nederlands Limburg, zeker ouch door de 
sprekers zelf, wel Limburgs geneump; dit is oonder taolkundige evels hoegs oongebrukelik. 

Kinmerke 


't Allerveurnaomste kinmerk is, wie gezag, de twietoenegheid. 't Twiede belangriekste, door de meiste 
dialekte gedeild, is't waordje i(e)ch boe't Hollands ik heet. Derde is't pronoom doe (soms diech ) - de 
westelike dialekte (Belsj Lemburg vaanaof Hasselt), gebroeke daoveur evels, zjus wie't Nederlands vorm 
vaan gij (bev. dzjie in't Hessels). Wijer koueme in de meiste dialekte de Hollandse ui en ij trok es oe en ie. 
In vaol dialekte weurt de t op't eind vaan e woord in combinatie met vaol consonante neet oetgesproke 
(s(j)lech veur slecht). Lestens, meh neet't mins belangrieke, heet't Limburgs 'n eige verbuigingssysteem, dat 
vaol vaan zoewaal't Hollands/Brabantse es vaan't Duitse aofwiek. 'rs Zien drei grammaticaal geslaachte 
(mennelik, vrouwlik, oonzijig), met de artikele dee, die, dat (toonloos d'n/d'r, de, 't ) en eine(n), ein, ei(n) 
('ne(n), 'n, e/'n ).'t Miervajd volg de vrouwelike vorm. Typisch Limburgs is, tot't adjectief bij't vrouwlik en 
't miervajd in inkel gevalle de -e oetstoot: 

■ Dee/eine ('ne) sjoene maan. 

■ Die/ein ('n) sjoen vrouw. 

■ Dat/ei (e) sjoen keend. 

■ Die sjoen minse. 

Zuug wijer Limburgse grammair, Toeanen in't Limborgs en ouch Limburgse klaanklier en spelling. 


Taolhistorie 


(Neder-)Frankisch 

't Wesgermaans volk de Franke vesteg ziech in de laat-Roemeinsen tied in noordelik Gallie es foederati vaan 
't Roemeins Riek. Met de Groete Volksverhoezing en de collaps vaan't riek trekke de Franke noordweerts 
verspreie ze ziech euver e vaol groeter gebeed: ze kolonisere e groet deil vaan de Nederlen en grof eweg't 
modern Midde-Duitsland. In de dao-opvolgende iewe nump hun expansie nog wijer touw, met es 
huugdepunt't riek vaan Sjarel de Groete bij dee z'nen doed in 814. De taol vaan de Franke weurt in hun 
kerngebeed gesproke en breit ziech oet ten koste vaan ander Germaanse dialecte en Romaanse taolvorm. In 
de res vaan hun riek oondergoon de dao aonwezege taole sterken invlood vaan't Frankisch. 't Limburgs ligk 
in't Frankisch kerngebeed en is al vaanaof de vreug Middeliewe Frankischtaoleg. 

De Hoegduitse klankversjuving heet in 't gans continentaal Wesgermaans taolgebeed gezorg veur 
Hoegduitse, Middelduitse en Nederduitse variante. 't Frankisch heet ze alledrei. 'n Taolkundege aofspraak 
heet de grens tosse't Nederduits en't Middelduits bij de Benrather Linie gelag. Daomet zien de Limburgse 
dialekte Nederfrankisch. 


Ingweoons 

Aon de zuidweskos vaan de Noordzie weurt e Germaans dialek gesproke wat hendeg vaan dat Frankisch 
aofwiek: 't Fries. Veur de expansie vaan de Franke en't Frankisch stoont dees taol evels neet zoe allein es 
denao: In zoe good wie gans modern Nederland en Vlaondere mote de direkte verwante vaan 't Fries 
geklonke hobbe, dewijl ouch 't Saksisch met zekerheid vaol korter bij 't Fries stoont es noe ('t is 
verfrankisch). De verzaomelnaom veur 't Fries en de verwante Germaanse dialekte is Ingweoons. D'n 
opmars vaan de Franke vaanoet't zuie kos dees taolinvlood neet euveral wegvege: 't Fries blaof bestoon, in 





ierste instantie zelfs in 't later Noord- en Zuid-Holland, en in vaol andere gebejer blaof 'n Ingweoons 
substraot achter. In Limburg is dees oonderlaog evels relatief zwak. Ingweoonse waord die't gehaold hobbe 
zien vief en zegke. In de dialekte die kortbij 't Ripuarisch stoon, wie 't Heelesj, huurt me dao 't neet- 
Ingweoons vunnefe n zage. 


De Kolse expansie 

Roond 800 ligk de taol vaan't later Limburg nog relatief kortbij de taol oet Braobant en Vlaondere. In de 
Karolingischen tied evels kump dao verandering in. De mechtegste stad in de wij umstreke weurt Kolle en 
de koumende veer iewe zorg dat deveur tot de kinmerke vaan't Kols, e Middenduits dialek, eint veur eint 
geexporteerd weure. Zoewel in't Rienland, in Gelre es in't Graafsjap Loen welt me't Kols imitere, of kint 
me in eder geval aon de taol oet't ooste 'n hoeger status touw. Zoe zalle stei wie Aoke, Mestreech en Venlo 
tossestaties zien gewees in de verspreiing vaan de versjellende dialekkinmerke. 

Merkwierdeg genoog woorte de Kolse eigenaardeghede gans oongeliek in't weste ge'rmporteerd. Limburg 
heet daodoor e terrasvormeg taollandsjap gekrege: vaan't zuide en ooste nao't noorde en weste touw weurt 
de taol ummer Nederduitser, minder Kols vaan karakter. Vaan oos nao wes heet de Kolse expansie veur de 
volgende grenze gezorg: 

■ de Benrather Linie ( mache-make ); 

■ de grens vaan d'r es bestump artikel; 

■ de Panninger Linie ( sjlech-slechy, 

■ de Panninger Seitenlinie ( sjaop-schaop)\ 

■ de betoeningslien (wel of gein oppositie fosse twie toene); 

■ de doe-gijlien; 

■ de Getelien ('ne houp klein isogloskes die min of mie samevalle); 

■ de grens aon d'n umlaut in oonregelmaotege verbe en miervajde; 

■ de grens aon d'n umlaut in diminutieve; 

■ de Uerdinger Linie ( ich-ik ) 

'n Aontal vaan die grenze lop door tot boete't Limburgs taolgebeed, m.n. de twie umlautsgrenze, die zelfs 
tot wied in't Nedersaksisch procedere. 


De Braobantse expansie 

Tegen't ind vaan de daartiende iew is de mach vaan Kolle gebroke en dommeneert Braobant de zuidelike 
Nederlen. E groet deil vaan 't later Limburg riech ziech in cultureel opziech op Braobant. De Kolse 
taolexpansie stop direk, meh weurt eigelik amper trokgedrejd. Dit bliek beveurbild oet de Uerdinger Linie, 
die nog ummer met 'ne boeg um de Braobantse stad Tiene heer ligk en oondanks de Braobantse expansie 
sjijns noets nao't ooste versjove is. 

Veranderinge die in e groet deil vaan't later Belsj Limburg weure doorgeveurd zien: 

■ Umlaut en diftongering vaan de oe in ui, diftongering vaan de ie in ij: hoes > huis, ies > ijs ; 

■ Mutatie vaan de ee en oo in ie en oe: good > goed, beer > bier, 

■ Eliminatie vaan't waordsje doe te geunste vaan gij. 


Limburg waor evels in deen tied politiek zoe versnipperd tot deen invlood bij't Maasland abrup ophoolt. De 
drei bove besjreve taolveranderinge hobbe hun isoglosses allemaol dao loupe, en bij Genk loupe ze zelfs, 
same met de Panninger Seitenlinie, geliek in de Genker barrier. 




De Braobantse expansie heet nog iewe gedoord, al versjove de dialekgrenze vaanaof de zeventiende iew nog 
mer weineg. Feitelik waor op dat memint't Limburgs taollandsjap gooddeils vasgelag. De dialekte zien 
daonao geleidelik aon oetereingegreujd. Met't oontstoon en in beteikenis touwnumme vaan de Nederlandse 
Staanderdtaol kaome de dialekte oonder ummer touwnummenden invlood daovaan. Beter mobiliteit en 
gestege opleiingsnivo zorgde in de twintegste iew veur touwgenomme contak tosse vesjellende 
dialeksprekers en brach laanksemaon 'n regiolectisering op gaank. 

De Waolse Expansie 


Vaanaof de 19e iew begos de industrie op te komme. Dizzen tied weurt neet allein in Limborg, meh ouch in 
de res vaan Europa de Industriele Riwelutie geneump. Vaanaof dat momint kin me 't Limborgstaoleg 
gebeed in veer ikkenomische gebeje opdeile: 't Gebeed dat ziech laot kenmerke met industrie roontelum de 
mijne, 't gebeed dat ziech riech bis de febrieke vaan Liege, 't gebeed dat ziech riech op de handel met 
Indhove en't gebeed dat eigelek weineg tot gein indostrie heet. De bekende Zuid-Limborgse Mijnstreek 
(roontelum Heerle, Zitterd, Geleen en Kerkraoj) veraanderd in hun dialekte neet vaol (al geit dat later wel 
gebaore), ouch veur't utterste weste vaan Belsj-Limborg gebaort d'r neet vaol, simpelweeg umtot't neet vaol 
industrie dao gief. Roontelum Mestreech en Hasselt begint laankzaom meh zeker de vocabulaire evels 
hendeg snel te veraandere: Veural't Waols en later ouch't Lrans vaan Liege heet 'n innorme invlooj op de 
steij, boe dat't extreems gebaort in Eijsde, Mestreech en Tongere. Zoe weurt herinnere rappelere en zuver 
make sjoevenere. Sommege vaan de Waols-Lranse waord haole't zelfs vaol wijer, bis aon Venlo, zoewie 
versjet in plaots vaan vork. Dit maak de kloof evels wel groeter tosse't Limborgs en't oets zoe kortbij 
ligkende Ripuarisch, dat niks vaan dees Waolse expansie metkraog. In 't noorde begint de ik-ich lijn 
laankzaom mie en mie nao't zuie te trekke, vaanwege de ikkenomische invlooj vaan Indhove. Bis't momint 
dat zelfs Venlo euver de Streep geit. Nog ummertouw is Venlo e typisch geval vaan 'n euvergaangsdialek 
vaan't dao origineel gesproke Limborgs (ze spreke nog aided vaan mich en neet meej en ouch dich, neet ow 
of geej) en't mie Indhoofse Kleverlands (ze spreke nimmie vaan ich, meh ik en zegke neet sjoen meh moei ). 

Allewijle invlooje 


Allewijl lieket't Limborgs vaan Belsj- en Nederlands-Limborgs veur de ierste kier ech oeterein beginnentere 
te greuie. Belsj-Limborg (met oetzoondering de grensdorpkes die ziech riechte op Mestreech) begint mie te 
vervlaomse, dewijl Nederlands-Limborg begint te verhollandse. De plaotse roontelum Mestreech (zoewel 
Belsj es Nederlands) lieket mie en mie nao't Mestreechs te greuie, dewijl me 'tzelfde zuut in Zitterd en 
Geleen (die laankzaom meh zeker ouch qua dialek op mekaar beginne te lieke), de dialekte in Parkstad 
beginne te veralgemeinieziere en in minder maote ouch't Heuvelland (allewel dao ouch't Mestreechs vaol 
invlooj heet door't gebrek aon e eige cultureel centrum). De vraog is evels wat de strijd zal winne in 
Limborg: de vernederlandiziering of de veralgemeiniziering. 

Dialekte 


Hoofartikel: Limburgse dialekte 

De versjelle tosse de Limburgse dialekte zien aonzeenlik. Neet allein deit dat ziech veur aon de ren vaan't 
taolgebeed, woe 't Limburgs laanksem meh dudelik euvergeit in ander taole en de typisch Limburgse 
kinmerke ei veur ei laote valle, ouch in't hart vaan't taolgebeed gief't deks al zoevaol taolversjelle, deks 
geconcentreerd in taol-anclaves, tot wezelik eder plaots zien eige dialek heet. De meiste versjelle zien 
groetendeils oos-wes georienteerd, wat me dudelik bemerk bij 't reize vaan de Belsj-Brabants-Limburgse 
grens via Belsj en Nederlandse Limburg door't Rienland. In noord-zuidriechting zien de versjelle belangriek 
kleinder, vaandao tot me in groete deile vaan Nederlands Limburg ziech oonderein gemekelik kint verstoon, 
dewijl Hessels en Remunjs neet zoemer oonderein te verstoon zien. 






Gebruuk: taolverlees en -behaajd 


't Limburgs heet sins kort in Nederland 'ne wettelike status meh is norges werkelik officieel. De taol heet 
aided 'n daktaol bove ziech gehad en steit noe euveral "oonder" 't Nederlands en't Duits. In de modernen 
tied vaan massamedia beteikent dat tot immigrante ziech vaan de cultuurtaol, neet vaan't Limburgs zalle 
bedene. Ouch beteikent't soms tot awwers hun kinder neet mier optrekke in de volkstaol. 

In Nederlands Limburg sprik door't groetste deil vaan de provincie de mierderheid nog't dialek (dit is dos 
neet per se Limburgs), vaan 'n klein mierderheid in't plattelaand vaan Gennep en umstreke en good de helf 
vaan de jongere in Wiert tot mier es negeteg procint hei en dao in't Heuvellaand. Veural in't zuie mote ouch 
de immigres, welle ze bij de gemeinsjap hure, ziech't plat eige make. Vaan noord nao zuid is 'nen dudeliken 
trend waor te numme vaan minder nao mie dialekgebroek. Oetzunderinge zien daobij de stei, meh hiel in't 
bezoonder Heerle, woe me't aondeil vaan sprekers vaan't Heelesj op mer 20% sjat (meh woe't ouch nog 
Heerles Nederlands gief). Door't hoeg aonzien vaan't Limburgs, wat in de leste jaore nog touwnump, zien 
dao relatief weineg lui die moodwelleg't Limburgs inwissele veur't Nederlands. 

In Belsj Limburg sprik de mierderheid vaan de ierste generatie nog Limburgs, meh de twiede generatie, 
veural de vrouwlui, hobbe't dialek massaol laote valle, en trekke hun kinder op't Nederlands op. Me sjat tot 
vaan de daarde generatie nog umtrint 25% 't dialek behiers; deks is dat 'n ander dialek es dat vaan de plaots 
woe ze woene. Vaol vaan die jongere, veural de vrouwlui, gebruke't dialek aamper nog. De volkstaol had in 
Vlaondere veural in de jaore '50 t/m 70 hiel weineg prestiesj. 't Veurbild vaan Heerle in Nederland wies 
evels oet tot dit neet noedzaokelik't ind vaan't Limburgs in't Belsj hoof te beteikene. 

In de Duitse gebejer is de situatie oonbekind, meh dao liekent't gebruuk vaan't plat ouch sterk achteroet te 
goon, zoeget wie in't Belsj. 

Gevolge van de installatie van de Raod veur 't Limburgs 


De volgende sectie van dit artikel is gesjreve in't Valkebergs. 


In 2003 weurt door de Raod veur 't Limburgs in samewerking met Veldeke L imburg de l e pos-hbo 
kadercursus liergank Limburgs georganiseerd. De sjtudie van't Limburgs keumt in 'n sjroomversjnelling. 


Zeve belangrieke dialekregio's 

't Limburgs weurt in 't populair-weitesjappelik book Riek van Klank, oetgegeve door Veldeke in 2007, 
verdeild in zeve regio's die belangrieke dialekkenmerke gemein hobbe. 

Binne die grenze loupe ouch nog secundair taalgrenze of isoglosse. 

Die zeve regio's zin: 


■ ■ 't Ripuarisch, rond Kirchroa en wiejer Duutsjland in (Boete besjowwing gelaote: Eupe, 

Kelmis en res Duutsjtalige Gemeensjap) 

■ 't Oas-Limburgs, Zuud-Limburg, rond Zittert, rond Remunj tot achter Panninge (Boete 
besjowwing gelaote: Plattdutsc h va S'n Mae ete, S'n Pieeter, Teuve en Rimme rsjdel en 
Plombieres) 

■ 't Centraal-Limburgs, van Tongere, Mestreech, Bilze, Genk, Maaseik, Bree tot en met 
Wieert (Voeres en Moelin gs boete besjowwing gelaote) 

■ 't Wes-Limburgs, van Borgloon, Hasselt, Beringen tot en met Achel 

■ de Wes-Limburgse euvergangsdialekte, Sint Truiden en umsjtreke 





't Brabants-Limburgs, Tessenderlo tot en met Lommel 
't Kleverlands, van Venlo, Venroj tot Gennep 


De versjillende Limburgse dialekte binne dees encyclopedie en de sjpelling 

■ de Limburgse Wikipedia haet 'n paar Riechliene veur de spelling 

■ ein kort euverziech van de sjriefwies (sjpelling) in de diverse dialekte en de plaatsnamelies in't 
dialek sjtoon ouch op 'n sjpel l ingssjpiekpagina op dees Wikipedia. 

■ De besjrieving van 'n plaatselik Limburgs dialek kens se op dees encyclopedie vinge via 'ne 
link in't artikel van de betreffende plaats. Alle plaatse sjtoon in hun eige dialek op de 
Nederlands Limburgse plaatsnamelies. 

Veurbeelde van Limburgse dialekte o.a. 't Klummes, 't Mestreechs, 't Moferts, 't Nuts, 't Norbiks, 't Remunjs, 
't Valkebergs, 't Venloos, 't Vieleter, 't Voeres plat. 


Limburgse literatuur 

't Begin van de Limburgse literatuur geit truuk nao de 12e iew met werk van de diechter Heinric van 
Veldeke oet Sjpalbeek (Hasselt in Belsj). Ouch de Nederlandse literatuur en de Duutsje literatuur zeen haom 
es sjtart van hunne literatuur. Tot aan de 17e iew weurt d'r nieks gevonge op dialekgebied. In de 17e iew, 
18e iew en 19e iew ies sjpraoke van mer inkel dialeksjtokker. Op 'n inkel werk nao, bliek't meiste geine 
literatuur te zin. Pas in de 20e iew en daonao zal't Limburgs mie hoagwaerdige sjriefcultuur kriege. 

Publicaties, sjtudies en beuk euver de sjtreektaal, 't Limburgs en de Limburgse dialekte sjtoon in Literatuur 
euver't Limburgs. 

Invloed van de Sjtaotskoele 


De volgende sectie van dit artikel is gesjreve in't Norbiks. 

Bies wied in d'r 19de ieew waor 't dialekt de taal oee-in oonderwaeze waoert in Nederland. Op eng 
oetzoondering nao, n.l. 't ooste va Limburg oee 't Hoeegduutsj de sjoeeltaal waor. Inspecteurs van d'r 
minister kalde va trage en vadsige pastoors die gewend waore Duutsj te kalle en gene zin howwe um op't 
Nederlands uwer te goee. Willem I sjtelde gratis lieermiddele ter besjikking mae pas in de twiede helft van 
dae ieew begint me met oonderwies in en van de Nederlandse standaardtaal. De oontginning va kaole haat 
daobie 'n rol gesjpaold; Zuid-Limburg waoert opgenaome in de nationale infrasjtruktuur en ge'integreerd in't 
nationaal communicatiesysteem. Dat de orsjte mienwijkers Duutsjers waore en dat 'n kwart van de 
bevolking tosje de twiee Waeltkrege Duutsj waor, haat, dor hunne lieege maatsjappeleke sjtatus, gene 
invloed gehad op 't vernederlandingsproces dat inmiddels de sjteun how va belangrieke maatsjappeleke 
instituties, met naam van de Kerk. ^ 

Rudimente van naamvalle in’t Limburgs 


De volgende sectie van dit artikel is gesjreve in't Remunjs. 

't Limburgs haet nog euverbliefsele van de Genetief en inkele euverbliefsele van de Locatief wie heives (nao 
hoes). 





Vootnoot 


■ 1 : De erkinning binne Nederland betrif evels alle dialekte in Limburg en is dus neet taolkundeg 
gedefinieerd. 

■ www.veldeke.net(http://www.veldeke.net/) 

■ Stiechting Limborgse Academie (Limburgish Academy Foundation) (http://www.limburgs.org) 
met dictionairs Limborgs-Hollands, Limborgs-lngels, Hollands-Limborgs en Ingels-Limborgs en 
ouch 'n historie vaan de Limborgse taol/spraok. 

■ De Chinezen van Nederland (http://www.vanoostendorp.nl/fonologie/tongval/t33.html) euver't 
gebroek van sjtoettone en sjleiptone in't Limburgs 

■ Limburgs als streektaal: tien vragen (http://cf.hum.uva.nl/natlearn/limburgs/limbvrg.html) 

■ Website vaan de Limburgse streiktaolfunctionaris (http://www.limburgsedialecten.nl) 

■ Artikel euver't Limburgs op de Nederlandse streiktaolesite (http://taal.phileon.nI/lim/limburgs.p 
hp) 

■ Thoespazjina vaan de werkgroop AGL, die ziech inzet veur 'n algemein Limburgs (http://www.li 
mburghuis.com) 

■ Volges etnologue (http://www.ethnologue.com/show_language.asp?code=lim) 

■ http://e-wld.nl/ Elektronisch Woordenboek van de Limburgse Dialecten (e-WLD) van Belgisch 
en Nederlands Limburg en de Platdietse streek in Belgie. Meer dan 130.000 woorden en 
begrippen. 

